钦定古今图书集成/方舆汇编/职方典/第1077卷 > 《游滴水岩记》宗臣
## 钦定古今图书集成/方舆汇编/职方典/第1077卷 > 《游滴水岩记》宗臣

余读《汀记》，归化东北五里，盖有滴水岩云。往徐君与
余谈兹岩，大奇也。戊午九月，余督兵西征，驰之归化，
而揭君谒余曰：“君将出师紫云乎？则请于滴水驻餐
焉。”于是明日以数骑东行，逾岭稍折而北，已又折而
东，凡三折至岩，嵒壁陡绝，外坠迳而上。揭君迟之迳。
既上，有宇，故名迎仙。余曰：“迟仙不愈迎仙哉！”堂后有
亭亭题，余怪其腐，而因与揭君解衣其中，遂易之曰
“振衣。”已，乃闻垂垂而雨，则滴水岩在焉。其水有三：一
出垂石如莲者，二从石隙中下，盛之以石盂。揭君曰：
岩人咸饮此水，尝之甘已，烹为茶，尤甘。余曰：盖天浆
乎？盖天浆乎？其石乃蜒而曲，若龙足戏云中，而则隐
则见者，余怪焉。稍前有斗石下垂，类莲而华者，因名
之垂莲。水石亦莲，不名者从水也。又俯而睇其石隅，
僧在焉，其炉烟阴阴上也。余曰：“何僧？”揭君曰：“此《记》所
称赖僧者也。”其既化而坐数日矣。乃岩人始知之，则
大异之，而因绘其躯以祀之，此即其躯也。旱而祷，辄
雨；舁之而祷，更大雨。则叹曰：“有道哉！有道哉！”夫人者，
宜显者也；佛者，宜幽者也。今暴其身于明曰四达之
区，而使竖商牧子折其面目而嘻焉，即僧而灵，固殷
殷怒也。于是命藏之幽。幽之者，神之也。洞凡三门，其
中而竖者类柱，遂名之曰天柱。而柱有三，则又名之
曰中天柱、左天柱、右天柱。有石类狮，而门者其中更
有斗石，外悬中丝甚微，若蒂焉，故名蜂窝。而揭君曰：
“闾氓有心疾，辄削其石，水饮之即愈。石日日削，不类
窝矣。”眺而左，有二门，左者迳，右者乃桥断桥横其上，
而又虚其上若鼋焉，遂名之鼋梁。鼋之左而上累累
若珠，又若垂杨之袅袅条条而荡者，仰睇其右，片石
突而下，久之叹曰：“此堕猿也。”其石五色为祥云，云之
下为虚鸣，二洞篲击辄应答，虚则鸣也。又一洞狭险，
旁曰天鼓，篲击之，彭彭鼓声焉。余讶之。又有泠然磬
而幽者，余曰：“此何声也？”揭君曰：“所谓石磬也。左有洞，
洞有床，火乃入，不火不入，入者床而击磬，若履禅室
焉。”余益骇。揭君乃命余觞，余乃命侍子左鼓右磬，飒
然天籁满山也。有巨石，整而伟，余右睨之，不得其名。
久之曰：“冕哉！”遂呼为冕石。“冕石者，即磬而床者，洞门
也。其洞最邃，名曰鸿濛。又起而环视，鲤石、鹰石、龟石、
鳌石，又何其纷而错也。神奇哉！神奇哉！变化总翠，幻
铸纷纭，空白恍灼，苍翠飘忽，则概名之曰小崆峒”云。
余于是仰而叹曰：“嗟夫！余恨不与徐君同游哉！”揭君
曰：“何徐君思也？”曰：“余往岁与徐君盖游华阳洞，云洞
自陶隐君”来，赫赫盛矣。乃宋帝又丹书之，其洞固不
可入，即入，无奇也。使隐君而觌此，宜何以称焉？且兹
岩之奇，天奇之也。既奇之矣，乃置诸荒山僻壤，乱莽
草野中，不以奇称也。世之以片石假山称其耳目者
何限？嗟夫！嵒！嗟夫！嵒！余又安知其解乎？揭君曰：“华阳
显”，以陶故，安知兹嵒不自今与华阳并名也？嗟“夫！君
欲陶我哉！君欲陶我哉！”于是罢酒。徐君名中行汀守
与余友善，先余三日游，遗余书，揭君名鸿，则与余同
荐畿中也。